מרכז רמת גן לחולי אלצהיימר ע"ש סטוצ'ינסקי

המרכז הרפואי הישראלי לאלצהיימר הוא מרכז רפואי המתמחה במתן טיפול מקיף לחולים ולבני משפחותיהם בכל שלבי מחלת אלצהיימר או מחלות דמנציה אחרות. על פי ההערכה, בישראל עומד מספר חולי אלצהיימר ומחלות דמנציה אחרות על כ-120,000 כאשר שכיחות המחלה עולה באופן משמעותי עם הגיל. מרכז אלצהיימר ממוקם ברמת גן בסמוך לבית החולים תל השומר, והוא המרכז הרפואי היחיד בישראל המתמחה באופן בלעדי בטיפול במחלת אלצהיימר, ומטפל במאות חולים מדי שנה, הן במסגרת הטיפול ארוך הטווח והן במסגרת שירותי האבחון והייעוץ. בנוסף עוסק המרכז במחקר ובפיתוח תוכניות הדרכה לצוותים רב מקצועיים המטפלים בחולי אלצהיימר. המרכז הרפואי לאלצהיימר נוסד בשנת 1994 כעמותה ציבורית ללא כוונת רווח, ובשנת 2001 נפתח כמרכז רפואי פעיל. המרכז בנוי על שטח של כ-4,000 מ"ר ומאושפזים בו כ-140 חולים בארבע מחלקות שונות המותאמות לדרגות תפקוד שונות. יו"ר המרכז לאלצהיימר הוא פרופ' מיכאל דוידזון, מומחה, מרצה וחוקר בעל שם עולמי בתחום, פרופסור מן המניין בפקולטה לרפואה באוניברסיטת תל אביב ומנהל המחלקה הפסיכיאטרית של המרכז הרפואי ע"ש שיבא. פרופ' דוידזון חתום על למעלה מ-250 פרסומים בספרות המקצועית העולמית ופעיל במחקרים רבים בנושא דמנציה ואלצהיימר. המרכז לאלצהיימר נמצא בתהליך התרחבות ובניית בניין נוסף על שטח של כ-8,000 מ"ר בתמיכת משרד הרווחה והמוסד לביטוח לאומי. בבניין החדש, שעתיד להיפתח באופן מלא במהלך שנת 2017, יפעלו שלוש מחלקות נוספות שבהן יאושפזו כ-100 חולים נוספים. כמו כן יפעל בבניין החדש מרכז קהילתי-רפואי ייחודי לטיפול יום, אשר ינגיש את שירותי המוסד גם לחולי אלצהיימר המתגוררים בביתם ומטופלים בקהילה. בשנים 2015–2016 נבחר המרכז לאלצהיימר על ידי האגף לגריאטריה במשרד הבריאות לקבל תעודת הוקרה הניתנת למוסדות סיעודיים/תשושי נפש. התעודה ניתנת למוסדות נבחרים ברחבי הארץ על פי קריטריון של איכות טיפול ורמת שירות. מרכז אלצהיימר מותאם למגורים של חולים הסובלים מדמנציה ומבנה המרכז מחולק לארבע קומות, כשכל קומה מאכלסת מחלקה אחת המיועדת ל-30–40 חולים. במרכז הרפואי לאלצהיימר פועל צוות רב תחומי האחראי לבניית תוכניות הטיפול של החולים המאושפזים במקום בהתאמה למצבם הקוגניטיבי והפיזי. מערכי הטיפול במרכז כוללים מערך רפואה, מערך סיעודי, מערך פיזיותרפיה, מערך עבודה סוציאלית, מערך ריפוי בעיסוק ותעסוקה, מערך טיפול רגשי ומערך תזונה. במרכז אלצהיימר פועל מערך מחקר העוסק בחקר העבודה הקלינית בתחומי הטיפול שונים בשיתוף מוסדות אקדמיים מוכרים כגון אוניברסיטת בר-אילן, אוניברסיטת חיפה, המכללה האקדמית עמק יזרעאל ועוד. כל המחקרים במרכז נערכים באישור ועדת האתיקה של המחלקה לעבודה סוציאלית באוניברסיטת בר-אילן ומתפרסמים בכתבי עת מקצועיים מובילים בארץ ובעולם ובאמצעי תקשורת שונים. מחקרים בולטים שנערכו במרכז אלצהיימר: השפעת שירה על שפה של חולי אלצהיימר. המחקר בחן את ההשפעה של שירה בקבוצות טיפול במוזיקה על כישורי השפה של חולי אלצהיימר במצב בינוני מתקדם של המחלה. תוצאות המחקר הצביעו על שיפור ביכולת השיחה וביכולת השירה של החולים שהשתתפו בקבוצות הטיפול לעומת קבוצת ביקורת. נצפה שינוי מובהק במבחן שפה שנערך לחולים לפני ואחרי ההתערבות. בקבוצת המחקר נעצרה ההתדרדרות ביכולת השפתית לעומת המשך ירידה ביכולת בקבוצת הביקורת. השפעת מוזיקת רקע על חוסר שקט בחולי אלצהיימר. המחקר בחן את יעילות השפעת המוזיקה על מידת חוסר השקט בקרב חולים המאושפזים במרכז. הממצאים הצביעו על ירידה מובהקת במאפיינים של חוסר שקט בזמן שנוגנה מוזיקה, כגון צעקות, בקשות חוזרות לתשומת לב וכדומה. כמו כן נצפו התנהגויות חיוביות שכללו שירה, תיפוף מקצב השיר, חיוך ועוד. מנגד, בזמן שבו לא הושמעה מוזיקה עלו מספר ההתנהגויות הבעייתיות וירדו מספר ההתנהגויות החיוביות. השפעת מוזיקת רקע בזמן ארוחות על מידת חוסר שקט בקרב חולי אלצהיימר. בעקבות תוצאות מחקר קודם שהצביעו על ירידה מובהקת במידת חוסר השקט בזכות מוזיקת רקע מותאמת, נבחנה יעילות השמעת מוזיקת רקע בזמני הארוחות (בוקר, צהריים וערב) בכל מחלקות המרכז לאלצהיימר. תוצאות המחקר הצביעו על ירידה בחוסר השקט של חולים בזמן האוכל, דבר שתורם לסביבת אכילה שקטה ומאוזנת ומשפיע על המצב התזונתי של החולים. מרכז אלצהיימר עוסק בפיתוח תוכניות הכשרה והדרכה לאנשי מקצוע בתחום הטיפול באלצהיימר ומקיים הדרכות לצוותים שונים במרכז וכן לצוותים מקצועיים ממוסדות אחרים העוסקים בזקנה. פרויקטים להכשרה והדרכה שפותחו במרכז: תוכנית הדרכה לשימוש במוזיקה בטיפול יומיומי בחולי אלצהיימר. התוכנית מיועדת למטפלים סיעודיים ולבני משפחה ומטרתה להקנות כלים פשוטים שיאפשרו שימוש באלמנטים מוזיקליים שונים (שירה, קצב, מוזיקה מוקלטת) בזמן טיפול יומיומי בחולי אלצהיימר. השימוש במוזיקה מקל ביצוע פעילויות שונות וכן עוזר להתמודד עם התנגדויות בזמן טיפול. תוכנית הדרכה בנושא תקשורת עם חולי אלצהיימר. התוכנית מיועדת לאנשי צוות המטפלים בחולי אלצהיימר ומטרתה להקנות כלים לתקשורת נכונה עם החולים תוך התייחסות לקושי של אובדן שפה שמתלווה למחלה והבנת הקושי הרגשי הנמצא בבסיס ההתנהגות של החולה. סדרת חוברות הדרכה לטיפול בבית. החוברות מיועדות לבני משפחה ולמטפלים עיקריים המטפלים בחולה בקהילה, ומטרתן לתת ליווי והדרכה לאספקטים שונים של הטיפול בבית (כגון תעסוקה, פיזיותרפיה, סיעוד ועוד) על מנת לשפר את איכות חייו של החולה והמטפל העיקרי. המרכז הרפואי לאלצהיימר עוסק בהעלאת המודעות למחלת אלצהיימר ובשינוי עמדות שליליות כלפיה. כחלק מפעילות זו תמך המרכז בהוצאה לאור של הספר "בוקר טוב אלץ היימר" מאת הסופר אמנון שמוש. בספר מתאר שמוש את השנים שבהן טיפל באשתו שהייתה חולת אלצהיימר. בנוסף, הפיק המרכז ערב השקה לקראת צאתו לאור של הספר בהשתתפות פרופ' שלמה מור-יוסף מנכ"ל המוסד לביטוח לאומי, פרופ' בן ציון זילברפרב, הסופר אברהם ב. יהושע ואישים נוספים. בספטמבר 2016 ערך המרכז לאלצהיימר כנס לציון יום אלצהיימר הבינלאומי ולרגל פתיחת הבניין החדש במרכז. האירוע התקיים בשיתוף פעולה עם הגופים הגדולים בישראל האמונים על הטיפול במחלה: משרד הבריאות, המוסד לביטוח לאומי, עמותת עמדא (ארגון אלצהיימר הישראלי), ג'וינט-אשל (ארגון לפיתוח שירותים למען הקשיש בישראל), האגודה הישראלית לגרונטולוגיה; וכן בשיתוף עם אוניברסיטת חיפה ואוניברסיטת בר-אילן. עם המשתתפים והדוברים באירוע נמנו שר הבריאות הרב יעקב ליצמן, מנכ"ל המוסד לביטוח לאומי פרופ' שלמה מור-יוסף, יו"ר האגודה הישראלית לגרונטולוגיה פרופ' יצחק בריק, מנכ"ל קופת חולים מאוחדת זאב וורמברנד, נשיא אוניברסיטת בר-אילן פרופ' דניאל הרשקוביץ, פרופ' דוד פסיג ובכירים נוספים. בינואר 2017 נערך במרכז ערב לקידום המודעות למחלת אלצהיימר, באירוע שבו גם נחנך אולם כנסים חדש למרכז על שם ד"ר מריה רוסי אסכולי. הערב נערך בהשתתפות פרופ' אהרן ברק, נשיא בית המשפט העליון בדימוס, אשר נתן הרצאה, פרופ' דוד האן האפוטרופוס הכללי שנשא דברים, ובכירים נוספים מתחום המשפט. ביוני 2017, בערב להעלאת המודעות למחלה, הרצו במרכז אלי גרונר, מנכ"ל משרד ראש הממשלה, וד"ר קירה רדינסקי, המדענית הראשית ב-ebay ישראל. בערב זה, בהשתתפות בכירים רבים, נחנכה גם המחלקה החדשה במרכז. כמו כן, מרכז אלצהיימר מעניק מדי שנה מלגות לתלמידי בית הספר לאמנויות הבמה בית צבי אשר משתתפים בפרויקט קהילתי המפגיש את התלמידים עם חולי אלצהיימר במרכז להופעות ולפעילות משותפת. מדיה וקבצים בנושא מרכז רמת גן לחולי אלצהיימר ע"ש סטוצ'ינסקי בוויקישיתוף מרכז רמת גן לאלצהיימר, דף שער בספרייה הלאומית אתר האינטרנט הרשמי של מרכז רמת גן לחולי אלצהיימר ע"ש סטוצ'ינסקי אתר עמותת עמדא - עמותת אלצהיימר בישראל איגוד אלצהיימר העולמי מרכז רמת גן לחולי אלצהיימר ע"ש סטוצ'ינסקי, באתר "גיידסטאר ישראל" פרופ' מיכאל דוידזון, רשימת תפקידים ופרסומים פרופ' מיכאל דוידזון, באתר בית החולים שיבא משרד הרווחה באמצעות המוסד לביטוח לאומי שותף בבניית בניין חדש למרכז אלצהיימר, באתר משרד הרווחה Dassa, A. & Amir, D., "The Role of Singing Familiar Songs in Encouraging Conversation Among People with Middle to Late Stage Alzheimer’s Disease", Journal of Music Therapy 51(2), 2014 דסה, א' ואמיר, ד', "השפעת שירה בקבוצת טיפול במוזיקה על כישורי שפה של חולי אלצהיימר במצב בינוני-מתקדם - מחקר משולב", גרונטולוגיה וגריאטריה 42(3), 2015 Singing familiar songs may help prompt Alzheimer’s patients to speak, רויטרס מחקר חדש הבודק השפעת שירה על שפה של חולי אלצהיימר ערב חדש, ערוץ 1 Ziv, N., Granot, A., Hai, S., Dassa, A., & Haimov, I., "The Effect of Background Stimulative Music on Behavior in Alzheimer's Patients", Journal of Music Therapy 44(4), 2007 השפעת מוזיקת רקע בזמן ארוחות על התנהגויות בעייתיות ועל משקל של חולי אלצהיימר, Israeli Nursing Update אמנון שמוש, ‏בוקר טוב, אלץ היימר: פרק מתוך ספרו החדש של אמנון שמוש, באתר מעריב אונליין, 27 בנובמבר 2015 ערב השקה לספר "בוקר טוב אלץ היימר" מאת אמנון שמוש שהפיק המרכז הרפואי לאלצהיימר יעל ולצר, נלחמים באלצהיימר ב-65 מיליוני שקלים, באתר ynet, 22 בספטמבר 2016 שירי דובר, ‏מי הודיע על תרומה במהלך ערב הגאלה לבית חולים מאיר?, באתר גלובס, 22 בספטמבר 2016 שר הבריאות הרב יעקב ליצמן הודיע על מענק בסך 2 מיליון שקלים למרכז הרפואי לאלצהיימר, ישראל בעסקים שירי דובר, ‏רציו פטרוליום פתחה את יום המסחר: יגאל לנדאו חגג סיפתח כפול, באתר גלובס, 26 בינואר 2017 רונית מטיאס‏, וואלה! ביז: מי עומד לטוס לירח?, באתר וואלה, 25 בינואר 2017 אירוע פתיחת אולם כנסים והעלאת המודעות למחלה בהשתתפות פרופ' אהרן ברק במרכז הרפואי לאלצהיימר, חדשות ישראל בעסקים באירוע מרגש נחנכה המחלקה החדשה במרכז הרפואי לאלצהיימר, חדשות ישראל בעסקים יעל ולצר, יש חשמל באוויר של עכו, באתר ynet, 21 ביוני 2017